钦定古今图书集成/历象汇编/乾象典/第003卷 > 历象图说旧本 > 晨昏朦景图说
## 钦定古今图书集成/历象汇编/乾象典/第003卷 > 历象图说旧本 > 晨昏朦景图说

日体光大，东升之先，西没之后，距地平十八度以下皆有光，谓之朦景。〈古名昏明分。〉朦景刻数之差，一因日躔纬度而多寡不同，近二分少，近二至多，而夏至更多。〈江南春秋分五刻十一分，冬至六刻七分，夏至六刻十三分。〉一因北极出地而多寡不同。〈夏至日广东六刻，京师八刻十二分。古法概定为二刻半者非。〉○度有阔狭，亦有斜直。所谓地平下十八度有朦景者，地平下半浑圆之高，弧纬度皆阔度也，又直度也。而天度惟赤道腰围最阔，渐远则狭。又惟地居赤道下，日行度最直，渐远则斜。设地居赤道下，又直春秋分则以阔度〈谓日行赤道。〉准阔度，〈谓地平下距纬。〉即当以十八度为朦景之时刻矣；〈凡论时刻并以赤道度。〉若二至时，则以狭度〈谓日行在赤道南北。〉准阔度，〈谓地平下距纬。〉其朦景时刻必在十八度以上矣。是则二至朦景多于二分者，因度有阔狭而天下皆同，虽地居赤道之下亦然也。又设地在赤道北〈即中国地土。〉则虽春秋分，日行赤道，〈其度本阔。〉而以斜度〈地在赤道北，则地平下，日道亦偏于北而成斜势。〉准直度，〈谓地平下距纬。〉朦景时刻必增矣；〈直下十八度者所当斜度必十八度以上〉若二至时，则度既狭而势又斜，朦景时刻必倍增矣。〈斜度当直度，既有所增，而所增者仍为狭度，其增必倍。〉是则偏北地势，朦景增多者，因度有斜直，而愈北则愈多。〈如京师多于江南，江南又多于浙闽，皆以距赤道下愈远而朦景愈多。〉夏至弥北，故尤多于冬至也。〈准此论之，地在赤道南者，地愈南，朦景愈多，而冬至亦多于夏至。〉